La gestió del Centre Integral de Majors (CIM) ix a concessió
10 de febrer de 2017

Carcaixent

El Govern Municipal de Carcaixent ha convocat el procediment obert per a la contractació del servei per a la gestió del Centre Integral de Majors (CIM), servei que fins ara presta PROCARSA, empresa pública de capital 100% municipal. Esta mesura forma part del procés de revisió del funcionament i de totes les encomandes de gestió fetes a l’empresa que es va iniciar en juny de 2015 per part de l’actual Equip de Govern.

Tal com figura al plec de condicions, els serveis mínims a prestar per l’empresa adjudicatària serien el de restauració, perruqueria, gimnàs, activitats i animació sociocultural, atenció social i psicològica, podologia, consulta de fisioteràpia i organització de cursos de teràpia ocupacional. Entre les condicions de la contractació figura l’obligació de l’empresa adjudicatària de mantindre el personal que actualment treballa prestant estos serveis en el CIM. El termini de presentació d’ofertes finalitza el 3 de març.